**УДК 347.965.4**

***Нұрғали А.Б.***

Еуразия технологиялық университетінің 4-курс студенті

(Қазақстан, Алматы)Ғылыми жетекші: ***Есбосын А.Б.***

Еуразия технологиялық университетінің аға оқытушысы, заң ғылымдарының магистрі, ғылыми жетекші,

(Қазақстан, Алматы)

***Nurgali A.B.***

4th-year student of Eurasian Technological University,

(Kazakhstan, Аlmaty)

Scientific supervisor: ***Esbosyn A.B.***

Eurasian Technological University, сsenior teacher

master of laws, academic advisor

**Цифрлық Қазақстандағы адвокаттық қызмет**

**\***

**Advocate practice in digital Kazakhstan**

**Аңдатпа**

*Бұл мақалада Қазақстандағы адвокаттық қызметтің цифрландыру процесі талданады. «Цифрлық Қазақстан» бағдарламасы аясында адвокаттардың қызметін автоматтандыру мәселелер қарастырылады. Цифрлық технологиялардың енгізілуі адвокаттар үшін жұмыс тиімділігін арттырып, қызмет көрсету процесін жеделдетуге мүмкіндік береді. Алайда, бұл өзгерістермен бірге адвокаттық құпиялылық, ақпараттық қауіпсіздік және жаңа құқықтық даулардың пайда болуы сияқты жаңа проблемалар да туындауда. Мақалада адвокаттық қызметтің цифрлық даму бағыттары, оның артықшылықтары мен қиындықтары қарастырылады, сондай-ақ, цифрлық заңгерлік қызметтердің болашағына болжам жасалады. Цифрландырудың құқықтық жүйедегі әсері мен адвокаттардың жаңа технологияларды тиімді пайдалану қажеттілігі маңызды талқыланады.*

**Түйін сөздер:** *Қазақстан Республикасының Конституциясы, адвокаттық қызмет, адвокат, сот кабинеті, қолданыстағы заңнама*

**Abstract**

*This article examines the digitalization process of legal services in Kazakhstan. It discusses the impact of the "Digital Kazakhstan" program, focusing on the automation of legal services. The implementation of digital technologies enhances the efficiency of legal work and accelerates service delivery. However, alongside these changes, new challenges emerge, such as maintaining legal confidentiality, ensuring information security, and addressing new types of legal disputes. The article explores the digital development trends of legal services, their advantages and challenges, and provides insights into the future of digital legal services. The impact of digitalization on the legal system and the need for lawyers to effectively utilize new technologies are critically discussed.*

**Key words.** *Constitution of the Republic of Kazakhstan, Advocacy services, Attorney, Court office, Applicable legislation*

Қазақстанда жүзеге асырылып жатқан «Цифрлық Қазақстан» бағдарламасы еліміздің барлық салаларын цифрландыруға бағытталған маңызды жобалардың бірі болып табылады.

Бұл бағдарламаның басты мақсаттарының бірі – ақпараттық және коммуникациялық технологияларды енгізу арқылы мемлекеттік қызметтердің тиімділігін арттыру, халыққа көрсетілетін қызметтерді сапалы және қолжетімді ету.[1]

Цифрлық Қазақстан бағдарламасы аясындағы өзгерістер Қазақстанның құқықтық жүйесінің жаңа кезеңіне жол ашты.

Адвокаттық қызмет те осы процестен тыс қалмай автоматтандыру жүйесін енгізу арқылы жаңа даму кезеңіне қадам басуда.

Бұл жаңашылдықтар адвокаттар үшін өз жұмысын жеңілдетіп қана қоймай, азаматтардың құқықтарын қорғаудың сапасын арттыруға, сондай-ақ құқықтық процестердің ашықтығы мен жариялылығын қамтамасыз етуге жол ашады.

Қазақстанда соңғы жылдары ақпараттық технологиялар мен цифрлық шешімдер құқық қорғау органдарымен және адвокаттармен бірге қолданыла бастады. Электронды үкіметтің жүйелері мен мемлекеттік қызметтер порталы арқылы адвокаттар өз жұмыстарын тиімді жүргізе алады. Мысалы, «Сот кабинеті» - сот органдарының электрондық сервистері арқылы сот ісін жүргізу, құжаттарды тіркеу, сотқа арыздар мен өтініштерді электронды түрде жіберу мүмкіндігі адвокаттарға уақыт пен күшті үнемдеуге мүмкіндік береді.

Цифрландыру адвокаттардың жұмыс тәсілін ғана емес жалпы қызмет көрсету модельдерін де өзгертуге әкелді.

Қазір адвокаттар өз кеңселерін дәстүрлі түрде ғана емес виртуалды кеңселер немесе онлайн платформалар арқылы да жүргізе алады. Бұл өз кезегінде олардың қызметін кең ауқымды аудиторияға ұсынуға мүмкіндік береді. Сонымен қатар, виртуалды адвокаттық қызметтер жаңа клиенттік базаны құруға жол ашады.

Адвокаттық қызметтің жаңа модельдеріне онлайн келісімшарттар жасау, құжаттар мен заңды материалдарды электронды түрде алмастыру және клиенттердің сұрақтарына 24/7 жауап беру сияқты мүмкіндіктер кіреді.

Қазақстанда цифрландырудың адвокаттық қызметке әсері тек техникалық өзгерістермен ғана шектелмейді, ол кәсіби заңгерлердің жұмыс стилін, әдістерін және қызмет көрсету тәсілдерін түбегейлі өзгертті. Бұрын адвокаттар сот ісін жүргізу, клиенттермен байланыс және құжат айналымы мәселелерін қолмен немесе қағаз түрінде орындаса, қазіргі таңда көп бөлігі цифрлық форматқа ауысты. Адвокаттар заңды қызмет көрсету үшін көптеген жаңа электронды жүйелерді пайдаланады.

Дегенмен цифрлық технологиялардың әлі де жетілмеген тұстары да тәжірибиде кездеседі.

Мәселен, 2024 жылғы 19 қыркүйекте Астанада Республикалық адвокаттар алқасының (РАА) баспасөз конференциясы өтті, онда Қазақстанның заң қоғамдастығын толғандыратын өзекті мәселелер айтылды. Негізгі назар заңнамалық мәселелерге, мемлекеттік ақпараттық жүйелермен жұмыс істеудегі техникалық қиындықтарға, сондай-ақ адвокаттардың кәсіби қызметіне кедергі келтіру жағдайларына аударылды. «Е-Otinish», «Қадағалау», «СДТБТ» және «Zan Komegі» сияқты мемлекеттік ақпараттық жүйелермен жұмыс істеудегі техникалық мәселелерге ерекше назар аударылды. Адвокаттар жауаптардың кешігуіне, жүйелер арасындағы интеграцияның болмауына және істерді қадағалау қиындықтарына тап болады. Бұл мәселелер адвокаттардың іс материалдарына қол жеткізуін қиындатады және азаматтардың құқықтарын қорғауда кедергілер тудырады. РАА аталған мәселелер бойынша жүйені жетілдіру бойынша келесідей ұсыныстар жасады:

1. Процессуалдық мерзімдерді ескере отырып, жүйелерді адвокат жұмысының ерекшеліктеріне бейімдеу;

2. Толық шешімінсіз аралық жауаптар мен сұрауларды жабу мәселесін жою;

3. Жүйелердің тұрақты жұмысын қамтамасыз ету және электрондық цифрлық қолтаңба арқылы құжаттарға қол қою процесін оңтайландыру;

4. Сұрауларға жылдам қол жеткізу үшін SMS ескертулерін енгізіңіз және іздеу функцияларын жетілдіріңіз;

5. Шағымдардың дұрыс бөлінуін қамтамасыз ету және олардың іс-әрекеттеріне шағым жасалып отырған адамдардың қарауын болдыртпау;

6. QR-коды арқылы қол қою мүмкіндігін қалпына келтіріп, қазақ тіліндегі интерфейстің жұмысын жақсарту.[2]

Бұдан басқа, цифрлық Қазақстан бағдарламасының аясында адвокаттық қызметті цифрландыру маңызды қадам болып табылады, бірақ бұл үдеріс белгілі бір қиындықтар мен сын-тегеуріндермен бірге келеді. Адвокаттар мен адвокаттың көмегіне мұқтаж болған клиенттер жаңа технологияларды меңгеру қабілетіне байланысты бірқатар мәселелер туындауда:

1) Техникалық сауаттылықтың жеткіліксіздігі. Қазіргі таңда көптеген адвокаттардың техникалық сауаттылығы мейлінше толыққанды әрі жоғары деңгейде деп бірауыздан айту қиын. Олар жаңа цифрлық құралдарды, электронды жүйелерді тиімді пайдалануды білмеуі мүмкін. Бұл әсіресе тәжірибелі, бірақ жаңа технологияларға бейімделмеген адвокаттар үшін қиындық туғызады, мұндай жағдай зейнеткерлік жастағы адвокат әріптестерімізде кездеседі.

Дегенмен, адвокат қандай жаста болса да Қазақстан Республикасының «Адвокаттық қызмет және заң көмегі туралы» Заңының 33 бабы 7 бөлігі 13 тармағына сай адвокат өзiнiң бiлiктiлiгiн ұдайы арттырып отыруға міндетті.[3]

Кейбір адвокаттардың өз қызметтерінде ақпараттық технологияларды толыққанды игеруге уақыт немесе ынта жұмсамауы мүмкін, бұл олардың жұмысындағы тиімділікті, сапаны төмендетеді.

2) Құқықтық технологиялардың күрделілігі. Құқықтық қызмет көрсетудің цифрлық платформалары мен жүйелері кейде өте күрделі болуы мүмкін. Мысалы, электронды сот ісін жүргізу, онлайн кеңес беру, заңдық құжаттардың электронды түрде берілуі және басқа да қызметтер адвокаттардан жоғары деңгейдегі цифрлық дағдыларды талап етеді. Бұл жүйелердің интерфейстері мен құрылымдары кейде қолданушыларға түсініксіз немесе қиын болуы мүмкін.

3) Жаңашылдыққа қарсылық. Кейбір адвокаттар жаңа технологияларға қарсылық танытуы мүмкін. Бұл көбінесе өзгерістерге деген қорқыныш.

Осы қиындықтарды шешу үшін адвокаттар мен заң-консультантарына арнайы оқу курстарын өткізу, цифрлық дағдыларын жетілдіруге арналған тренингтерді үнемі ұйымдастыру, ақпараттық қауіпсіздік шараларын күшейту және құқықтық реттеуді жетілдіру қажет.

Мұндай қадамдар жаңа технологияларды игеру және оларды тиімді пайдалану үшін маңызды қадамдар болып табылады.

Әркімнің білікті заң көмегін алуға құқығы бар.[4]

Ұдайы өз біліктіліктерін арттырып отыратын адвокаттар ғана жаңа технологияларды пайдалана отырып, қызмет көрсету сапасын арттырып, қоғамның құқықтық мәдениетін көтеруде, білікті заң көмегін көрсетуде. Бұл өз кезегінде азаматтар үшін құқықтық көмек алуды жеңілдетіп, қоғамдағы әділеттілік пен құқықтық тәртіптің нығаюына ықпал етеді.

Цифрлық адвокаттық қызметтің дамуы — Қазақстанның болашақтағы құқықтық жүйесінің тиімділігі мен ашықтығын қамтамасыз ететін негізгі факторлардың бірі болатыны сөзсіз.

**Әдебиеттер тізімі:**

1. 2018-2022 жылдарға арналған «Цифрлық Қазақстан» мемлекеттік бағдарламасын 2018-2020 жылдары іске асыру туралы есеп. (<https://www.gov.kz/memleket/entities/mdai/documents/details/161189?directionId=14764&lang=kk>)
2. РАА баспасөз-конференциясының нәтижелері: Адвокаттық қызметі және құықтық реттеу мәселелері. (<https://advokatura.kz/news/itogi-press-konferencii-rka-voprosy-advokatskoj-deatel-nosti-i-pravovogo-regulirovania>)
3. Қазақстан Республикасының «Адвокаттық қызмет және заң көмегі туралы» Заңы 2018 жылғы 5 шілдедегі № 176-VІ ҚРЗ.

4. Қазақстан Республикасының Конституциясы 1995 ж. 30 тамыз.